"Sdrimas" – in raquint en trais episodas

Da Rita Uffer

I
I savura da camfer. L'entira abitaziun. Bab e mamma èn en stiva giun plaun. Mintgatant dattani ina risada. Mintgatant ina sdiavlada.
La chamischa è en chombra sin la sutga sper il letg. Ils chalzers èn sut la sutga. Els traglischan. Il tschop e las chautschas pendan or sin lautga. Il schluppet è en stiva en il chantun sut la statuetta da son Giusep. Tut è pront. Il turnister è pachetà. Damaun va bab a militar. I manca be anc il caput che bab e mamma èn vi da rudlar ensemen.
"Nua has la chapella?" – "Qua è ella", bab prenda natiers in piz chapitscha. Ina sco quellas che nus avain gist fatg en scoletta. Da taila verda, las nossas èn da gasettas. "Na bab, jau manegel la chapella cun sdrimas." – "Jau n'hai nagina chapella cun sdrimas" – "Ma bab, uffiziers han bain ina chapella cun sdrimas." – "Jau na sun betg uffizier, jau sun in schuldà."
Mes bab in schuldà, na quai poss jau betg crair. Bab e mamma surrin. Lura ma prenda bab en bratsch. Ma stritgescha sur ils chavels e ma metta sin ses schanugl: "Sas chara Ninetta, tes bab è in sapeur. Quels èn impurtants en l'armada. Ils pli impurtants. Els van davant or e construeschan las punts e lura pon ils uffiziers ir sur l'aua vi."
Jau fatsch or da mes bab in vair sapeur, prend forsch e taila cotschna e tatg vi da la chapitscha verda duas sdrimas.

II
I savura dad el. Batlinis e plimatsch, l'entir letg. El era grond da pelischur stgira, cun egls e chavels nairs. El era in siemi d'in um.
Jau ves anc sia fatscha rienta cura ch'jau aveva prendì plazza en l'aviun. Davos el. Igl aveva duvrà ina lubientscha speziala per seser en il cockpit. Igl era in charter da nossa firma, e l'aviun era pli che plain. Jau en il cockpit, cun mia tema da sgular. El aveva prendì peda per mai durant il sgol, era adina puspè sa vieut vers mai per dar ina baterlada. I ma pareva ch'il chapitani fetschia bucca da rir. Jau aveva pers la tema da sgular ed aveva egls mo per el. In siemi d'in um. Grond, stgir, egls e chavels nairs.
A la plazza aviatica è mes inscunter cun il copilot stà a fin. Jau n'hai betg dumandà sia adressa. Ina matta giuvna na fa betg l'emprim pass. Ed el n'aveva er betg dumandà mia. E tuttina è arrivada curt suenter ina brev dad el...e lura anc ina...ed anc ina...jau aveva legì e legì ellas e lura las messas sut il plimatsch. Ed in bel di è el stà qua...il di da noss segund inscunter.
"Vegns ti anc ad enconuscher mai?" aveva el scrit en sia davosa brev. Co pudess jau er emblidar el...grond, stgir, egls e chavels nairs...Mes siemi.
Jau sun entrada en il café da noss rendez-vous ed hai tschertgà l'um grond, stgir, cun egls e chavels nairs...In è stà en pe...m'è vegnì encunter, m'ha embratschà...."Je me rejouis de te revoir, Nina!" Tgi è quel um ch'è ni grond, ni stgir ed ha ni egls nairs ni chavels nairs?
Jau baiv mes café, turn a chasa, prend sia fotografia en unifurma da copilot e tagl davent la chapella cun sdrimas.

III
I savura d'entschains. L'entira catedrala. Ella n'è betg plaina. L'organist cumenza...ed in til sa mova plaunet giu da stgala vers l'altar. En il center stat el cun sia chapella a piz e ses fist decorà. Ed enturn el ses famegls ch'al gidan a far mintga pass. El chamina be plaun, cun dignitad. Sia rassa è enta pes. Ses mantè er. Ma el ha famegls ch'al gidan. In va davant or e dauza ses mantè tar mintga vieuta ch'el dat. L'auter è pront per tegnair il mantè mintga giada ch'el va ir vi e nà ils entschains. In auter è adina pront per metter sia chapella a piz, la mitra, sin ses chau e lura er puspè d'allontanar ella. Ed anc in auter è adina qua cun il fist cura che quel è giavischà. Lura sa metta el en posa, l'uvestg...la mitra sin chau, il fist en il maun dretg ed il maun sanester sin il cor. E cumenza ses predi. El beneventa ses confrars-famegls, ses ministrants-famegls pitschens e sias consoras, las soras-fantschellas e lura la raspada. El discurra e dauza mintgatant il maun sanester davent dal cor per dar la paisa duida a ses pleds. Jau emprov d'udir nagut e ves el sco tras in flor cun ses vestgì surdorà cun la mitra e cun il fist e tut ses famegls en rassas da brocat e tut ses famegls pitschens en rassas alvas, e sias consoras, las soras-fantschellas en nair ed alv en ils bancs il pli davent. Jau sun sortida da la catedrala.
A chasa telefonesch jau cun Mark. "Ta calma, Nina!" Nus discurrin e discutain, e nus midain l'uvestg e la baselgia, e meglierain la societad e l'entir mund. E durant noss discurs dissegn jau in uvestg cun ina zipfelkappa cun sdrimas.